《初冬多景楼寓目》
清代·张尚絅

小阳天气佳，林表如散绮。蹑蹻恣野游，落叶万山紫。

言寻最佳境，北固引屐齿。振衣上层巅，一步一迤逦。

径转登危楼，江光生眼底。遐瞩渺无边，金焦成鼎峙。

渀湃海门潮，突兀瓜步垒。回眸忽异境，龙埂接城雉。

万井生炊烟，人语微茫里。兹楼俯崚嶒，千载思苏米。

凭栏逸兴豪，感慨于焉起。三国枉雄图，六朝余故址。

霸业委榛翳，一一皆可指。万古无端倪，独有寒江水。

作者简介：张尚絅，字琴川，丹徒人。诸生。有《思勉斋诗钞》。